
RAPORT

asupra propunerii legislative privind asigurarea stagiului de practică universitară

(Pl.x. 224/2006)

1. În conformitate cu prevederile art. 95 din Regulamentul Camerei Deputaţilor, republicat, cu adresa nr.PL.X.224/18 aprilie 2006, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind asigurarea stagiului de practică universitară (Pl.x. 224/2006).

La întocmirea raportului, Comisia a avut în vedere avizul Comisiei juridice, de disciplină şi imunităţi, avizul Consiliului Legislativ, precum şi Punctul de vedere al Guvernului.


Prin propunerea legislativă  se doreşte crearea premiselor ca pregătirea studenţilor să se efectueze în baza unui parteneriat real al universităţii cu administraţia locală şi cu mediul de afaceri, iar practica universitară să ocupe o poziţie privilegiată în curriculum-ul universitar. Reglementarea prin lege a activităţii de practică în domeniul învăţământului superior va da consistenţă acestui segment al pregătirii universitare şi va determina inserţia rapidă a absolventului pe piaţa forţei de muncă.  


2. În raport de obiectul şi conţinutul său, propunerea legislativă face parte din categoria legilor organice, în conformitate cu prevederile art.73 din Constituţia României, republicată.

3. La lucrările Comisiei au fost prezenţi un număr de 14 deputaţi, din totalul de 27 membri ai Comisiei. La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: domnul Dumitru Miron - secretar de stat, Ministerul Educaţiei şi Cercetării.

4. Raportul comisiei a fost adoptat cu 13 voturi pentru respingerea propunerii legislative şi o abţinere.

5. Camera Deputaţilor este prima Cameră sesizată.

În urma dezbaterii, în şedinţa din 3 mai 2006, Comisia propune respingerea propunerii legislative, din următoarele motive:

- textul propunerii legislative conţine prevederi contradictorii;

- nu este clar precizat raportul dintre stagiul de practică obligatoriu, cel suplimentar şi alte activităţi care pot fi echivalate ca stagii de practică;

- introduce persoane fizice printre partenerii instituţiilor de învăţământ superior;

- nu precizează natura contractului individual de stagiu de practică;

- prevede scutirea ofertanţilor de stagii de practică de plata lunară a contribuţiei sociale la bugetul asigurărilor sociale de stat în cazul în care angajează cu contract de muncă studenţi, ceea ce contravine legilor în vigoare. 

    Lia Olguţa Vasilescu                                                           

